Drie in hof ná aanval op Limpopo-kleinhoeweChristelle en haar man Gert. Foto: Facebook Drie mans het Vrydag in die Tzaneen-landdroshof verskyn in verband met die aanval Dinsdag op ŉ kleinhoewe buite die dorp waartydens ŉ vrou in haar gesig geskiet is. Lt.kol. Moatshe Ngoepe, woordvoerder van die polisie, het gesê Cornelius Chauke (24), John Mtetwa (25) en Shacks Lebepe (25) het op aanklag van huisroof in die hof verskyn. Die saak is tot 7 April uitgestel en die drie sal tot dan in aanhouding bly. Maroela Media het vroeër berig Christelle van der Merwe (39) en haar twee dogters was Dinsdag alleen tuis toe ŉ groep aanvallers in die vroeë oggendure by die huis ingebreek het. Hulle het ŉ venster stukkend geslaan en diefwering oopgesny om in die huis in te kom. Van der Merwe is tydens die aanval in die gesig geskiet. Sy het Dinsdagmiddag ŉ operasie ondergaan om die koeël naby haar regteroog te verwyder. Ngoepe het vroeër gesê ses aanvallers was by die aanval betrokke, maar Marcelle Maritz, leier van die VF Plus in Limpopo, het aan Maroela Media gesê Van der Merwe se man, Gert, wat uitstedig was tydens die voorval, het aan haar gesê daar was minstens 13 aanvallers. Ngoepe het gesê die polisie se ondersoek na die saak duur voort.